钦定古今图书集成/方舆汇编/职方典/第1026卷 > 白鹤寺 宋王十朋
## 钦定古今图书集成/方舆汇编/职方典/第1026卷 > 白鹤寺 宋王十朋

闲上箫台顶，山深喜路通。人家烟色里，古寺水声中。
金溅星犹在，丹成灶已空。神仙何处觅，千载赏遗风。

《宋书谢灵运传》：“灵运出为永嘉太守，郡有名山水，灵
运素所爱好。出守既不得志，遂肆意游遨，遍历诸县，
动逾旬朔，民间听讼，不复关怀，所至辄为诗咏，以致
其意焉。在郡一周，称疾去职。”

《梁书范述曾传》：“述曾为永嘉太守，为政清平，不尚威
猛，民俗便之。所部横阳县，山谷险峻，为逋逃所聚，前
后二千石讨捕莫能息。述曾下车，开示恩信，凡诸凶
党，襁负而出，编户属籍者二百馀家。自是商贾流通，
居民安业。在郡励志清白，不受馈遗。明帝甚嘉之，下
诏褒美焉。征为游击将军。郡送故旧钱二十馀万，述”
曾一无所受。始之郡，不将家属，及还，吏无荷担者，民
无老少，皆出拜辞，号哭闻于数十里。

五色线《游仙记》：“温州人李庭，大历六年入山斫木，烟
迷不知路，逢见水际中有人烟，鸡犬寻声度水，忽到
一处，约在瓯兰之间，乃古莽然之墟，象耕鸟耘，人甚
知礼。既还复往，杳不可寻。”

《府志》：状元周坦，少孤贫。一日，牧牛失其牝，惧挞不敢
归。夜卧新埭桥下，遥见火光中人马一簇来至桥所，
惊曰：“状元在其下。”遂返。

德祐二年二月，益王显、广王昺如温州。三月，文天祥
由通州泛海温州，以求二王。闰二月，宗正少卿陆秀
夫、苏刘义等闻二王在温州，遣人召陈宜中于青嶴。
先是，元年七月，太后召陈宜中于温州。二年，元伯颜
军皋亭山，宜中遁归青嶴。至是，召之来谒，复召张世
杰于定海，世杰亦以所部兵来温。至江心寺，旧有《高
宗南幸时御座，众相率哭座下，奉益王为天下兵马
都元帅，广王副之，发兵除吏，以图兴复。会太皇太后
召二王还临安，宜中等沉其兵江中，遂入闽。夏五月，
文天祥自温州至行都，以国事皆决于陈。宜中不肯
拜相，乃以枢密使同都督诸路军马，招豪杰于江、淮，
命杜浒募兵于温州。

景炎元年，以李玨为浙东制置，守瑞安府。郡人徐似
孙自霅州倅还里，玨辟入幕，充参议官。十月，玨被召，
秀王赵与檡代之，时台、处已相继投拜。十一月朔，乡
民告急，秀王皆以为讹，绳以法。五日，江北山后烟焰亘天，犹指为野烧。六日早，滨海举火，距城一舍，地光
彻夜如昼。步帅李世达始胁秀王弃城，席卷帑藏以
逃。夜半，溃军焚劫府治，北门一境尽为煨烬。有顷，数
骑东南来，揭《舟师元帅榜》至，似孙与参谋官家之柄
谋投降，为全城计。道逢先锋二将，一为之柄旧识，一
为似孙旧同官，询知行军省官为左丞董阿刺罕，参
政为宣抚吕文福也。似孙等于八日抵洛湾，诣军前
视舟师来海上者，亘数十里。主帅哈刺斛驻马沙上，
甲仗甚肃。拜见退，似孙具言城中事。元帅即调军由
新建入南门，拘违令劫城头目。九日，省官抵西郭，阖
郡迎迓，至坐富览亭。似孙等乞禁军马入城，并请招
安四邑，悉从之。令下省官，亦驻西门外。十日，委官封
仓库，拣军兵招集民户。十一日，差之柄充安抚，似孙
副之。襄家䚟充镇守安抚。
卓敬，年十三，读书宝香山中。一夕夜归，遇暴风雨，迷
失路，遥见林外火光，趋赴之，乃一小院，有读书声。叩
门，一童应声出曰：“先生知郎君来，使吾相候。”敬仰视
门扁，题曰“体元。”入见一老翁坐灯下，敬前揖之。翁起
劳苦曰：“深山风雨昏黑，得母惊乎？”敬曰：“此吾晨昏之
常，但恐贻亲忧，得一烛寻归路可矣。”翁笑曰：“山中那
得有烛，郎君且燎衣。”敬起解衣问童子曰：“翁为谁？”童
子曰：“先生不欲人知名，但称逍遥翁。”又问：“子何名？”曰：
“少孤。”敬疑为隐君子也。更前致敬曰：“敬家只在山下，
往来山中至熟，未闻有体元院，亦未闻有逍遥翁，敢
请。”翁曰：“吾世业医，隐中条山中，后因避难，闻陶隐居
有丹室，在此采药，南来结庵少憩，不久亦还故山，郎
君无用知也。”顷之衣干，敬乞归。翁曰：“郎君既不肯留，
吾有一牛可骑之。昏夜泥淖，当有所恃。”敬大喜，即命
少孤牵牛出。复呼一童名少逸，曰：“将吾旧笼来。”就笼
中取一僧帽，谓敬曰：“既不能款留，敢以此为赠。”敬辞
曰：“吾书生将期匡济天下，安得相戏？”翁曰：“苐收之，他
日当自理会也。”敬坚却，翁再三叹息而已。敬遥窥笼
中，悉箍桶匠所用物及僧家衣钵耳，敬骑牛致谢而
别。及抵家，人已就寝，惊起问故，敬具以告。举火将牵
牛入，忽抖擞咆哮，化为黑虎逸去，一室震骇。比明，访
体元山居不可得。数日后，于县西四十里陶弘景丹
室故址旁，有一古庙，仿佛雨后所经者。壁有潘阆《夏
日宿西禅院》诗，笔墨犹新。循其归路，见虎迹历历尚
存焉。

谢灵运《与弟书》：“闻恶溪道中九十九里，有五十九滩，
王右军游此恶道，叹其奇绝，遂书突星滩于石。”
《答弟书》：“前月十二日至永嘉郡，蛎不如鄞县，车螯亦
不如北海。”

《云麓漫抄》：“自浙江东南溪行，而溪水浅湍急，深五七
寸，碎石作底，小者如弹，大者不过盆碗，齿齿无数，五
色可爱。行三五步一滩，即四边，或上流有拥起碎石，
或如堆阜，或如堤堰，水势喷激，怒奔如瀑，而舟人所
用器，特与宫舟异。篙用竹扣铁钻，又有肩篙、另篙，皆
用木扣另读如列，书某字于其上。每遇催碃郎，舟师”
足踏樯竿，手执篙，仰卧空中摧舟，忽翻身落舟上，覆
面向水急撑，谓束身篙。舟师每呼扇篙、头篙、转篙、
身篙、抢篙，诸人辄齐和曰：“嗷嗷”，诸人皆齐力葱打。所
谓扇篙者，覆面向水用扇撑；所谓头篙者，覆身向水
用头撑。转篙者，自身左移再右转。身篙者，或仰面即
覆面，覆面即仰面云。抢篙者，舟尾有穴，每诸篙出水，
即一人急用一大木挺抢船尾，盖恐舟复下也。一舟
复数人自水牵挽，水深处亦不过膝自处之。青田至
温，相行石中，水既湍急，必欲令舟屈曲蛇行以避石，
不然则碎溺为害。故土人有“纸船铁稍工”之语，言寄
命于舟师也，厥惟难哉。

《琅琊漫抄》：永嘉闺妇以青梅雕剜脱核，镂以花鸟，纤
细可爱，以手擘之，玲珑如小盒，阖之复为梅，谓之梅
篮。李太白诗云：“珍盘荐雕梅。”岂即梅篮欤？

《春明梦馀录》：“温州东南，福宁南南纪嶴，海盗巢穴，至
冬俱归泊。又宫前嶴、上马溪、曲溪口，俱漳州对出。双
屿港，在定海外，一潮可到

《旧志》：林灵素行于鄞之石柱嶴，一老翁随其后。灵素
见石壁高峭，乃书云：“因循却来到，瞩海看波流。自兹
一度往，何日更回眸。”灵素驻笔，老翁曰：“当守真官墨
迹。”素曰：“汝何神也？”老翁曰：“吾临崖下老龙也。因真官
独游吾境，故来护卫。”就居岩下，以助灵迹。

平阳独屿李氏子。跌荡不容于父。遇方士，携之东游，
不移时，抵孝义乡桥下，辞不能进。方士出小镜使窥
之，恍忽抵一山寺，惊若梦觉。视僧舍，则雁山灵岩寺，
去家数百里矣。

石罗汉在雁荡罗汉院。相传自漳州航海至，遇樵人
飞上岩腰化为石，离地数十丈。后有僧缘崖奉取，欲
以供养。罗汉下坠，手䏝微剥，院之塘田，应时堋损。其
夜，又自飞立崖上。

平阳智觉寺有鹳巢于殿脊，邻人探其卵，既煮之矣。
僧慧永闻鹳悲鸣，乃亟取还置巢内，已而成雏飞翔。
永怪之，登视其巢，惟见一石，石傍有草，永取置瓶中。
一日，有道士过之，见草曰：“遍觅不得，乃在此。”即掇入
袖中，化鹳飞去。

雁山双峰寺僧后可，每诵经，辄有老人侍听。问之，答
曰：“某寒坑龙也。自今遇水旱，有求必济。”遂不见。众仰
视，则巳蜿蜒云中，因祠焉。

来斯滩在北阁仙溪。昔有神人驱石之海，祝曰：“苍苍
为牛，凿凿为羊，牛羊来斯。曰：骧而骧。”石皆群奔。鞭之
流血。既出谷，遇老姥问之：“见吾羊否？”姥曰：“奔石也，羊，
吾不知。”又问：“见吾牛否？”曰：“奔石也，牛吾不知。”神人曰：
“惜为汝道破。”因忽不见，惟群石存焉